
	Targed
	Sut yr wyf wedi mynd i'r afael â hyn yn y gwaith hwn

	Wrth ysgrifennu, i ddilyn
canllawiau cyfeirnodi'r brifysgol yn union yn nhestun y traethawd.

	Rwyf wedi dilyn canllawiau cyfeirnodi’r brifysgol yn y traethawd.

	I ddarllen mwy o lyfrau perthnasol, erthyglau a dogfennaeth Llywodraeth Cymru, Estyn wrth ymchwilio.

	Rwyf wedi defnyddio gwefannau’r llywodraeth ac ESTYN. 

	I ddatblygu dull critigol drwyddi draw, gan gynnig safbwynt cyferbyniol pob cyfle posibl.
	Rwyf wedi ceisio bod yn gritigol mewn rhai rhannau.




Creu proffil cymunedol ar gyfer eich ysgol PAP1. Gan ddefnyddio llenyddiaeth berthnasol, awgrymwch ffyrdd y gallai'r ysgol ddefnyddio ei lleoliad a'i chymuned i gefnogi dysgu disgyblion.
Cyflwyniad
Yn y traethawd hwn, rwyf am ymchwilio i Ysgol A ac ysgrifennu proffil am yr ysgol. I ddechrau, byddaf yn esbonio pa fath o ysgol yw Ysgol A er mwyn deall cyd-destun lleoliad a maint yr ysgol. Bydd hyn yn fy ngalluogi i gynnig awgrymiadau ar gyfer yr ysgol i gefnogi addysg y disgyblion ymhellach. Bydd yr awgrymiadau hyn yn fodd o helpu’r ysgol i ddefnyddio mwy o’r ardal leol a manteisio’n llawn ar ei lleoliad a’i chymuned a bydd hyn o fudd mawr i’r disgyblion. Hoffwn awgrymu bod staff yr ysgol  yn cysylltu’n fwy gyda rhieni, gofalwyr a’r gymuned oherwydd ei bod hi’n ysgol gyda nifer fach o ddisgyblion.  Mae’n hanfodol felly iddynt gael cefnogaeth o’r gymuned leol. Yn ogystal, byddaf yn awgrymu bod yr ysgol yn addysgu mwy am amrywiaeth gan nad oes llawer o amrywiaeth ym mhoblogaeth yr ysgol.  Mae angen, felly, paratoi’r disgyblion at fywyd tu allan i’w hysgol gynradd. Byddaf hefyd yn defnyddio llenyddiaeth er mwyn cefnogi fy awgrymiadau. 

Proffil
Dangosir gwerthoedd Ysgol A yn glir ar ei gwefan (2024) sydd yn awgrymu eu pwysigrwydd i’r ysgol. Maent yn cynnwys pwysigrwydd caredigrwydd, Cymreictod, dyfalbarhad, hapusrwydd, bod yn iachus, parch a pherthyn (2024). Lleolir Ysgol A mewn pentref bach sydd ond wyth munud o dref Llanbedr Pont Steffan. Gwelwn yn adroddiad Estyn (2023) bod Ysgol A yn addysgu llawer am hanes Llanbedr Pont Steffan er mwyn hybu’r teimlad o berthyn. Maent hefyd yn dysgu llawer am hanes ac arwyr eu pentref a’r ardal leol (Estyn, 2023). Mae hyn yn helpu’r disgyblion i deimlo eu bod nhw’n perthyn ac yn parchu eu hardal leol. Mae’r ysgol yng nghefn gwlad ac mewn pentref heb lawer o gyfleusterau. Ond, ceir parc chwarae y pentref yn agos iawn i’r ysgol a choedwig gymunedol sydd tua hanner awr i ffwrdd ar droed. Mae yna lawer o sgiliau gall y disgyblion ddysgu a datblygu o fynd i’r goedwig, megis creu lloches, creu tân, casglu adnoddau natur, coginio a chreu gweithiau celf (Waller et al. 2017). 
I gymharu ag ysgolion cyfagos, mae Ysgol A yn ysgol llai gyda llai o ddisgyblion. Yn ôl gwefan y Llywodraeth (2024), mae yna gant ac un o ddisgyblion yn Ysgol A. Mae Ysgol Henry Richard yn ysgol agos yng Ngheredigion ac mae tri chant ac wyth deg un o ddisgbylion yno (2024). Ysgol arall agos yw ysgol Carreg Hirfaen ac mae yna gant chwe deg o ddisgyblion yno (2024). Mae yna lawer o fanteision i fod mewn ysgol gyda llai o ddisgyblion, megis fod athrawon yn gallu creu perthnasau cryfach a dyfnach gyda’u disgyblion ac felly mae’n haws i’r athro ddeall anghenion dysgu pob disgybl er mwyn cefnogi eu dysgu. Yn ail, mae llai o ddisgyblion yn golygu bydd y gwrthdyniadau yn lleihau a bydd mwy o ffocws ar y dysgu gan y disgyblion a’r athro. Yn ogystal, mae ysgolion sydd â llai o ddisgyblion yn medru bod yn fwy hyblyg a chreadigol wrth addysgu ac yn medru arbrofi gyda dulliau gwahanol gan fod yna lai o ddisgyblion yn eu dosbarthiadau. Yn olaf, mae’n haws i’r athrawon a’r ysgol greu cysylltiadau gyda’u cymuned os yw’r ysgol yn llai. Pwysigrwydd hyn yw bod y cysylltiadau yma yn gwella’r ymgysylltiad rhwng y disgyblion a’u hardal leol sy’n gwella eu dysgu. Mae gan Ysgol A gymdeithas rhieni ac athrawon sy’n cwrdd yn dymhorol i drafod materion addysgol ac i drefnu gweithgareddau codi arian (2025). Yn ogystal, mae gaddynt dudalen ‘facebook’ eu hunain. Fodd bynnag, mae yna rai rhwystrau i ddysgu mewn ysgol sydd â llai o ddisgyblion, er enghraifft, nid oes llawer o amrywiaeth o fewn yr ysgol ac felly mae’r disgyblion yn cael llai o addysg am ddiwylliannau gwahanol i’w rhai nhw. Er bod dosbarthiadau llai yn golygu bod athrawon yn gallu adnabod eu disgyblion yn well, mae hefyd yn golygu bod llai o gyfloeoedd gan y disgyblion i ryngweithio gydag eraill. Yn ogystal, byddai ysgol sydd â mwy o ddisgyblion yn ei mynychu yn cael mwy o wasanaethau cymorth ac mae’n gallu gwneud y newid o ysgol gynradd i’r uwchradd yn llai ofnus gan fod llai o newid rhwng y cynradd a’r uwchradd. 
Ymwelodd ESTYN gydag Ysgol A ym mis Mawrth, 2023 ac roeddent yn argymell rhoi mwy o gyfleoedd i’r disgyblion wneud dewisiadau annibynnol am sut y maent yn dysgu (2023). Roedd ESTYN hefyd yn argymell i athrawon Ysgol A gryfhau eu hadborth a rhoi cyfleoedd i’r disgyblion fyfyrio ar eu gwaith fel eu bod nhw’n gwybod beth i wneud er mwyn gwella (2023). 
Awgrym 1
Un awgrym i Ysgol A yw i ymgysylltu’n fwy gyda’r gymuned, rhieni a gofalwyr er mwyn gwella eu hysgol. Gan fod Ysgol A yn ysgol llai, mae’n hollbwysig bod yr ysgol yn cael help a chefnogaeth gan y gymuned, rhieni a gofalwyr er mwyn rhoi’r cyfleoedd a’r profiadau gorau i’r disgyblion. Mae adeiladu cysylltiadau rhwng cartref ac ysgol trwy glybiau, dosbarthiadau ar gyfer rhieni, ysgolion estynedig a gwaith allgyrsiol yn gallu arwain at welliannau fel mwy o ddisgyblion yn cwblhau gwaith cartref, ymddygiad at ddysgu’n gwella a phresenoldeb y disgyblion yn cynyddu (Goodall a Vorhaus, 2011). Cafodd ymgysylltiad rhieni effaith gadarnhaol ar addysg y plant gyda chynnydd ychwanegol o bum mis ar gyfartaledd (2023).  Mae’r llywodraeth yn awgrymu y gellir gwneud hyn drwy gael teuluoedd i gymryd rhan a gwirfoddoli mewn gweithgareddau gyda’r ysgol (2015). Roedd fy ysgol bontio yn cytuno, ac roeddent yn cynnal ffair haf yn flynyddol ac yn dibynnu ar y rhieni a’r gymuned i wirfoddoli ar ei gyfer ac i ymweld gyda’r ffair. 
Yn ogystal, felly, mae’n bwysig dod i adnabod y teuluoedd. Gan fod pob teulu’n wahanol, mae’n bwysig cael dealltwriaeth gadarn o anghenion ac amgylchiadau’r teuluoedd er mwyn iddynt allu rhyngweithio’n effeithiol gyda’r ysgol  (2015). Mae’n hanfodol ystyried sut i ymgysylltu gyda phob rhiant er mwyn osgoi lledu bylchau cyrhaeddiad (2023). Gall Ysgol A wneud hyn drwy ofalu bod yna ddigon o amser o fewn nosweithiau rhieni er mwyn gallu sgwrsio gyda’r rhieni a dod i’w hadnabod yn well (2015). Ond, os na fydd amser gyda’r athro i wneud hyn byddai creu arolwg yn ddull defnyddiol o gasglu gwybodaeth am y teuluoedd, er na fydd pob teulu yn ymateb i’r dull yma (2015). Rhaid cofio nad yw rhai rhieni yn hoff o ddod i’r ysgol felly gall yr ysgol ymweld gyda chartref y disgybl er mwyn ymgysylltu gyda’r rhieni yma (2015). Roedd fy ysgol bontio yn sicrhau eu bod yn cyrraedd pob teulu drwy eu prosiect ‘FACE’ sef ‘family and community engagement project’. Roedd hyn hefyd yn cynnwys datblygu sgliau llythrennedd a rhifedd y rhieni neu ofalwyr. Gall dulliau sy’n ceisio cynyddu ymgysylltiad cyffredinol rhieni, er engrhaifft trwy annog rhieni i ddarllen gyda’u plant, gael effaith gadarnhaol ar bob plentyn (2023). Nodir mewn nifer o astudiaethau bod annog rhieni i siarad gyda’u plant yn cael effaith gadarnhaol ar y plant (2023). 
Awgryma’r ‘Education Endowment Foundation’ (2023) bod astudiaethau’n dangos bod effaith cysylltu gyda theuluoedd yn tueddu i fod yn is ar gyfer teuluoedd difreintiedig. Mae’n hanfodol bod lleoliadau’n ystyried sut y bydd strategaethau ymgysylltu gyda rhieni’n sicrhau ymrwymiad yr holl rieni. Mae risg i ymyriadau fel hyn  gynyddu bylchau cyrhaeddiad os mai rhieni o gefndiroedd mwy cefnog sy’n manteisio fwyaf ar y cyfleoedd hyn (2023). Cynigir bod rhoi arweiniad syml i rieni am sut y gallant gefnogi eu plentyn yn gallu helpu i gau’r bwlch o anfantais rhwng disgyblion (2023). Gellir hefyd teilwra’r cyfathrebu i annog deialog gadarnhaol am ddysgu a datblygiad (2023). Mae fy ysgol bontio yn ceisio sicrhau perthynas gadarnhaol gyda’r rhieni neu ofalwyr cyn i’r plentyn ddechrau yn yr ysgol gan fod yr athro’n ymweld gyda’r cylchoedd meithrin er mwyn bod yn wyneb cyfarwydd iddynt yn ogystal â gwahodd y teuluoedd i’r ysgol fwy nag unwaith cyn iddynt ddechrau’r ysgol. 
Awgrym 2
Yr ail awgrym i Ysgol A yw i gefnogi’r cysylltiad gyda chymunedau amrywiol sydd yn yr ardal. Chwech y cant (2023), yn unig, o ddisgyblion Ysgol A sydd yn ddu, Asiaidd neu o gefndir ethnig lleiafrifol, o’i gymharu gyda 16.2 y cant mewn ysgol arall yn y sir, sef Ysgol Bro Pedr (2024). Yn ôl Lander (2011, ddyfynnwyd yn Arshad a Wrigley a Pratt, 2019, t. 108), mae yna lawer o athrawon sy’n pryderu am addysgu’r disgyblion am amrywiaeth gan eu bod nhw’n teimlo eu bod nhw heb gael eu paratoi i addysgu amdano. Esbonia Wilkins a Lall (2010, ddyfynnwyd yn Arshad a Wrigley a Pratt, 2019, t. 108) mai’r rheswm am hyn yw oherwydd nad ydynt wedi cael profiad personol o hiliaeth felly’n teimlo eu bod nhw’n methu addysgu am y pwnc. Awgryma Marx (2006) bod athrawon wedi eu cyflyru i beidio meddwl am hil a’u bod nhw, felly, yn osgoi meddwl amdano. Credir bod angen i athrawon fod yn hyderus a chael y trafodaethau yma gyda’u disgyblion (Arshad a Harker, 2019). Ychwanegir bod pobol ifanc sydd yn dod o gefndir y mwyafrif neu’r lleiafrif yn ymwybodol o’r mater ac eisiau trafod cwestiynau’n ymwneud gyda hil (Arshad et al., 2017, dyfynnwyd yn Arshad a Wrigley a Pratt, 2019, t. 108). Esbonia Arshad a Harker (2019), nad oes angen i athrawon wybod y gair cyfoes cywir, gan fod terminoleg wastad yn newid, ond mae angen iddynt ganolbwyntio ar ddatblygu safbwyntiau critigol a chreu amgylchedd diogel i’w disgyblion fod yn hyderus yn trafod, byw a gweithio gydag amrywiaeth o bobl. Mae addysgu’r disgyblion yn Ysgol A am amrywiaeth yn holl bwysig oherwydd er nad oes llawer o amrywiaeth yn yr ysgol, mae eu haddysgu am ddiwylliannau gwahanol yn eu paratoi ar gyfer y dyfodol. 
Awgryma Banks (2006), bod llawer o athrawon yn defnyddio wythnos hanes pobl dduon, er enghraifft, er mwyn addysgu am amrywiaeth. Yn ystod yr wythnos yma, mae athrawon yn cynnwys disgyblion o gefndiroedd eraill yn y gwersi ac yn dangos profiadau pobl. Ond nid yw’r dosbarth yn dysgu dim am y grwp ethnig yma cyn nac ar ôl yr wythnos yma ac felly maent ond yn gweld y pwnc fel rhan fach o’r cwricwlwm (Banks, 2006). Felly, eglura Banks (2006) bod angen cynnwys amrywiaeth yn y cwricwlwm yn aml. Awgryma Darlington (2003, t. 2), mai rhai o’r egwyddorion allweddol wrth addysgu i  werthfawrogi amrywiaeth yw ‘hawliau, urddas, anghenion unigol, cynllunio, cyfrifoldeb ar y cyd, datblygiad proffesiynol, a chyfle cyfartal’. 
Dadleua Arshad a Harker (2019) ei fod yn warthus bod pobl yn credu bod dysgu am gydraddoldeb hiliol yn berthnasol i ddisgyblion lleiafrifol ethnig yn unig. Felly, mae angen i Ysgol A addysgu eu disgyblion yn fwy gan eu bod nhw yn dod o gefndir y mwyafrif. Awgrymir bod gwneud gwaith ar amrywiaeth yn fanteisiol i bob plentyn a phob athro (Arshad a Harker, 2019). Mae ymchwil yn dangos bod ysgolion sydd â phoblogaeth sy’n dod o gefndir y mwyafrif gwyn yn aml heb eu paratoi am fywyd oedolyn mewn cymdeithas sy’n amrywiol (Arshad a Harker, 2019). Felly, mae angen i Ysgol A sicrhau eu bod nhw’n paratoi eu disgyblion i fod yn barod ar gyfer bywyd yn dilyn yr ysgol gynradd. 

Casgliad
I gloi, er mwyn i Ysgol A gefnogi cynnydd a datblygiad ei disgyblion ymhellach mae angen  ymgysylltu’n fwy gyda’r rhieni, y gofalwyr a’r gymuned. Gwelwn fod yna fanteision clir o wneud hyn gan fod hyn yn codi presenoldeb ac yn gwneud agwedd y disgyblion a’r rhieni at addysg yn fwy positif. Mae hefyd yn bwysig bod Ysgol A yn rhoi addysg eang i’r disgyblion am amrywiaeth er mwyn eu paratoi at fywyd a’u bod yn cael addysg gyfannol a chynhwysol. Gwelir bod manteision os yw’r athrawon yn cynnal trafodaethau wrth addysgu’r pwnc er mwyn pwysleisio’i bwysigrwydd yn hytrach na’i fod yn unig yn rhan o’r cwricwlwm. 

